CELEX: 32017D2261
Language: mt
Date: 2017-11-30 00:00:00
Title: Deċiżjoni tal-Kunsill (UE) 2017/2261 tat-30 ta' Novembru 2017 dwar il-pożizzjoni li għandha tiġi adottata, f'isem l-Unjoni, fil-Kumitat Ministerjali Konġunt u fil-Kumitat Konġunt għall-Kooperazzjoni stabbiliti permezz tal-Ftehim ta' Sħubija Strateġika bejn l-Unjoni Ewropea u l-Istati Membri tagħha, minn naħa waħda, u l-Kanada, min-naħa l-oħra, fir-rigward tal-adozzjoni tar-Regoli ta' Proċedura tal-Kumitat Ministerjali Konġunt, u t-Termini ta' Referenza tal-Kumitat Konġunt għall-Kooperazzjoni u s-sottokumitati

8.12.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 324/41
            
         DEĊIŻJONI TAL-KUNSILL (UE) 2017/2261
   tat-30 ta' Novembru 2017
   dwar il-pożizzjoni li għandha tiġi adottata, f'isem l-Unjoni, fil-Kumitat Ministerjali Konġunt u fil-Kumitat Konġunt għall-Kooperazzjoni stabbiliti permezz tal-Ftehim ta' Sħubija Strateġika bejn l-Unjoni Ewropea u l-Istati Membri tagħha, minn naħa waħda, u l-Kanada, min-naħa l-oħra, fir-rigward tal-adozzjoni tar-Regoli ta' Proċedura tal-Kumitat Ministerjali Konġunt, u t-Termini ta' Referenza tal-Kumitat Konġunt għall-Kooperazzjoni u s-sottokumitati
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 37 tiegħu,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 212(1), flimkien mal-Artikolu 218(9) tiegħu,
   Wara li kkunsidra l-proposta mill-Kummissjoni Ewropea u r-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:
   
               (1)
            
            
               Il-Ftehim ta' Sħubija Strateġika bejn l-Unjoni Ewropea u l-Istati Membri tagħha, minn naħa waħda, u l-Kanada, min-naħa l-oħra (1) (“il-Ftehim”), ġie ffirmat fi Brussell fit-30 ta' Ottubru 2016 u ġie applikat b'mod proviżorju mill-1 ta' April 2017.
            
         
               (2)
            
            
               L-Artikolu 27(2) u (3) tal-Ftehim jistabbilixxu Kumitat Ministerjali Konġunt, u Kumitat Konġunt għall-Koperazzjoni biex jiffaċilitaw l-implimentazzjoni tal-Ftehim.
            
         
               (3)
            
            
               L-Artikolu 27(2)(b)(iv) tal-Ftehim jipprevedi li l-Kumitat Ministerjali Konġunt għandu jadotta r-Regoli u l-Proċeduri tiegħu stess u l-Artikolu 27(3)(c) tal-Ftehim jipprevedi li l-Kumitat Konġunt għall-Kooperazzjoni għandu jaqbel dwar it-Termini ta' Referenza tiegħu stess. L-Artikolu 27(3)(b)(viii) jipprevedi li l-Kumitat Konġunt għall-Kooperazzjoni għandu jistabbilixxi sottokumitati biex jgħinuh fit-twettiq ta' dmirijietu.
            
         
               (4)
            
            
               L-Artikolu 27(2)(b)(ii) tal-Ftehim jipprevedi li l-Kumitat Ministerjali Konġunt għandu jiġi kkopresedut mill-Ministru tal-Affarijiet Barranin tal-Kanada u r-Rappreżentant Għoli tal-Unjoni għall-Affarijiet Barranin u l-Politika ta' Sigurtà. L-Artikolu 27(3)(c) jipprevedi li l-Kumitat Konġunt għall-Kooperazzjoni għandu jiġi kkopresedut minn uffiċjal għoli wieħed mill-Kanada u minn uffiċjali għoli wieħed mill-Unjoni.
            
         
               (5)
            
            
               Sabiex tiġi żgurata l-implimentazzjoni effettiva tal-Ftehim, jenħtieġ li jiġu adottati r-Regoli ta' Proċedura tal-Kumitat Ministerjali Konġunt u t-Termini ta' Referenza tal-Kumitat Konġunt għall-Kooperazzjoni u tas-sottokumitati tiegħu.
            
         
               (6)
            
            
               Għaldaqstant jenħtieġ li l-pożizzjoni tal-Unjoni fil-Kumitat Ministerjali Konġunt u l-Kumitat Konġunt għall-Kooperazzjoni tkun ibbażata fuq l-abbozz mehmuż tat-testi tar-Regoli ta' Proċedura tal-Kumitat Ministerjali Konġunt u t-Termini ta' Referenza tal-Kumitat Konġunt għall-Kooperazzjoni u s-sottokumitati tiegħu,
            
         ADOTTA DIN ID-DEĊIŻJONI:
   Artikolu 1
   1.   Il-pożizzjoni li għandha tiġi adottata f'isem l-Unjoni fil-Kumitat Ministerjali Konġunt bejn l-UE u l-Kanada għandha tkun ibbażata fuq it-test tar-Regoli ta' Proċedura tal-Kumitat Ministerjali Konġunt mehmuż ma' din id-Deċiżjoni.
   2.   Il-pożizzjoni li għandha tiġi adottata f'isem l-Unjoni fil-Kumitat Konġunt għall-Kooperazzjoni bejn l-UE u l-Kanada għandha tkun ibbażata fuq it-test tat-Termini ta' Referenza tal-Kumitat Konġunt għall-Kooperazzjoni u s-sottokumitati mehmuż ma' din id-Deċiżjoni.
   Artikolu 2
   Din id-Deċiżjoni hija indirizzata lill-Kummissjoni u lir-Rappreżentant Għoli tal-Unjoni għall-Affarijiet Barranin u l-Politika ta' Sigurtà.
   Artikolu 3
   Din id-Deċiżjoni għandha tidħol fis-seħħ fid-data tal-adozzjoni tagħha.
   
      Magħmul fi Brussell, it-30 ta' Novembru 2017.
      
         
            Għall-Kunsill
         
         
            Il-President
         
         K. SIMSON
      
   
   
      (1)  Ftehim ta' Sħubija Strateġika bejn l-Unjoni Ewropea u l-Istati Membri tagħha, min-naħa waħda, u l-Kanada, min-naħa l-oħra (ĠU L 329, 3.12.2016, p. 45).
   
      ANNESS
      
         DEĊIŻJONI TAL-KUMITAT MINISTERJALI KONĠUNT
         ta'…
         li tadotta r-Regoli ta' Proċedura tiegħu
         IL-KUMITAT MINISTERJALI KONĠUNT BEJN L-UE U L-KANADA,
         Wara li kkunsidra l-Ftehim ta' Sħubija Strateġika bejn l-Unjoni Ewropea u l-Istati Membri tagħha, minn naħa waħda, u l-Kanada, min-naħa l-oħra (“il-Ftehim”), u b'mod partikolari l-Artikolu 27 tiegħu,
         Billi:
         
                     (1)
                  
                  
                     F'konformità mal-Artikolu 30(2) tal-Ftehim, partijiet tal-Ftehim ġew applikati proviżorjament mill-1 ta' April 2017.
                  
               
                     (2)
                  
                  
                     Skont l-Artikolu 27(2)(b)(iv) tal-Ftehim, il-Kumitat Ministerjali Konġunt għandu jadotta r-Regoli ta' Proċedura tiegħu stess.
                  
               IDDEĊIEDA KIF ĠEJ:
         Ir-Regoli ta' Proċedura tal-Kumitat Ministerjali Konġunt, kif stipulat fl-Anness, huma b'dan adottati.
         
            Iffirmat fi…, ….
            
               
                  Għall-Kumitat Ministerjali Konġunt bejn l-UE u l-Kanada
               
               
                  Il-kopresidenti
               
            
         
      
   
   
      ANNESS
      Regoli ta' Proċedura tal-Kumitat Ministerjali Konġunt
      Kompiti
      Il-Kumitat Ministerjali Konġunt (KMK) għandu jwettaq il-kompiti li ġejjin:
      
                  (a)
               
               
                  jivvaluta l-istat tar-relazzjoni abbażi tar-rapport annwali sottomess mill-Kumitat Konġunt ta' Kooperazzjoni (KKK);
               
            
                  (b)
               
               
                  jagħmel rakkomandazzjonijiet relatati mal-ħidma tal-KKK inkluż fuq oqsma ġodda ta' kooperazzjoni futura;
               
            
                  (c)
               
               
                  jieħu d-deċiżjonijiet bl-approvazzjoni tal-Partijiet tal-Ftehim;
               
            
                  (d)
               
               
                  jagħmel rakkomandazzjonijiet dwar kull tilwima li tirriżulta mill-implimentazzjoni ta' dan il-Ftehim, f'konformità mal-Artikolu 28 tal-Ftehim.
               
            Presidenza, Kompożizzjoni u Parteċipanti
      
               
                  1.
               
               
                  Il-KMK għandu jiġi kkopresedut mill-Ministru tal-Affarijiet Barranin tal-Kanada u mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà.
               
            
               
                  2.
               
               
                  Kull Parti tal-Ftehim għandha tinforma lis-segretarjat dwar il-kompożizzjoni tad-delegazzjoni tiegħu, qabel kull laqgħa tal-KMK.
               
            
               
                  3.
               
               
                  Il-kopresidenti jistgħu jistiednu esperti jew rappreżentanti ta' korpi oħra fil-laqgħa li jaġixxu bħala osservaturi jew sabiex jipprovdu informazzjoni dwar suġġett partikolari.
               
            Laqgħat
      
               
                  1.
               
               
                  Il-KMK għandu jiltaqa' fuq bażi annwali, jew kif approvat b'mod reċiproku skont iċ-ċirkostanzi. Il-laqgħat tal-KMK għandhom jiġu organizzati fl-Unjoni Ewropea u l-Kanada b'mod alternat, jew f'kull post ieħor approvat b'mod konġunt mill-Kopresidenti, f'data stabbilita b'approvazzjoni konġunta.
               
            
               
                  2.
               
               
                  Il-laqgħat tal-KMK għandhom isiru bil-bibien magħluqa, ħlief jekk il-kopresidenti, bl-approvazzjoni mill-Partijiet tal-Ftehim, jiddeċiedu li l-laqgħa għandha tkun pubblika.
               
            Segretarjat
      
               
                  1.
               
               
                  Rappreżentant tas-Servizz Ewropew għall-Azzjoni Esterna u rappreżentant tal-Affarijiet Dinjin tal-Kanada għandhom iservu b'mod konġunt bħala segretarji tal-KMK. Il-komunikazzjonijiet rilevanti minn u lejn il-kopresidenti għandhom jiġu mgħoddija lis-segretarji.
               
            
               
                  2.
               
               
                  Is-segretarjat għandu jiżgura kuntatti regolari, anke permezz ta' konferenzi bil-vidjo, qabel il-laqgħat tal-KMK sabiex jittieħed rendikont tad-djalogi tematiċi li setgħu saru qabel l-organizzazzjoni tal-KMK. Il-kontenut ta' dawn l-iskambji għandu jiddaħħal fl-aġenda tal-laqgħa tal-KMK.
               
            Aġendi tal-laqgħat
      
               
                  1.
               
               
                  Is-segretarjat tal-Parti ospitanti tal-Ftehim għandu jfassal aġenda proviżorja għal kull laqgħa. L-aġenda proviżorja għandha tintbagħat, flimkien ma' kull dokument rilevanti, lill-Partijiet tal-Ftehim sa mhux iktar tard minn 15-il jum tax-xogħol qabel il-bidu tal-laqgħa, sakemm ma jkunx hemm ċirkostanzi li ma jippermettux dan.
               
            
               
                  2.
               
               
                  L-aġenda għandha tiġi approvata mill-kopresidenti u tiġi adottata mill-KMK fil-bidu ta' kull laqgħa. Kull punt minbarra dawk li jidhru fl-aġenda proviżorja jista' jitqiegħed fuq l-aġenda jekk il-kopresidenti jiddeċiedu li jsir hekk.
               
            Dikjarazzjoni Ministerjali Konġunta
      Il-Partijiet tal-Ftehim għandhom japprovaw Dikjarazzjoni tal-KMK fi tmiem kull laqgħa. Din għandha tkun disponibbli pubblikament u tista' tinkorpora kull rakkomandazzjoni approvata mill-Partijiet tal-Ftehim.
      Deċiżjonijiet u rakkomandazzjonijiet
      
               
                  1.
               
               
                  Il-KMK jista' jieħu deċiżjonijiet jew jagħmel rakkomandazzjonijiet sabiex jinkisbu l-għanijiet ta' dan il-Ftehim.
               
            
               
                  2.
               
               
                  Id-deċiżjonijiet u r-rakkomandazzjonijiet tal-KMK għandhom jiġu adottati b'approvazzjoni konġunta tal-Partijiet tal-Ftehim u għandhom ikunu kkomunikati fuq in-naħa tal-UE, kif xieraq, lis-Segretarjat Ġenerali tal-Kummissjoni Ewropea, is-Servizz Ewropew għall-Azzjoni Esterna, ir-Rappreżentanti Permanenti tal-Istati Membri għall-Unjoni Ewropea, is-Segretarjat Ġenerali tal-Kunsill tal-UE u min-naħa Kanadiża lill-awtoritajiet Kanadiżi xierqa.
               
            
               
                  3.
               
               
                  Id-deċiżjonijiet għandhom jiġu adottati wara t-tlestija mill-Partijiet tal-Ftehim tal-proċeduri interni rispettivi tagħhom, skont il-liġijiet u r-regolamenti tagħhom.
               
            
               
                  4.
               
               
                  Id-deċiżjonijiet u r-rakkomandazzjonijiet tal-KMK għandhom jiġu rrekordjati f'żewġ kopji awtentiċi ffirmati mill-kopresidenti.
               
            
               
                  5.
               
               
                  F'każ ta' urġenza, id-deċiżjonijiet u r-rakkomandazzjonijiet jistgħu jiġu adottati barra minn laqgħa formali tal-KMK permezz ta' proċedura bil-miktub. Jenħtieġ li dawn id-deċiżjonijiet u r-rakkomandazzjonijet jiġu kkomunikati lill-Partijiet tal-Ftehim.
               
            Spejjeż
      
               
                  1.
               
               
                  Kull Parti tal-Ftehim għandha tieħu ħsieb l-ispejjeż li ġġarrab bħala riżultat tal-parteċipazzjoni tagħha fil-laqgħat tal-KMK, kemm fir-rigward tal-persunal, tan-nefqa tal-għajxien kif ukoll fir-rigward tan-nefqa tal-posta u tat-telekomunikazzjonijiet.
               
            
               
                  2.
               
               
                  Kull Parti tal-Ftehim għandha tħallas l-ispejjeż li ġġarrab relatati ma' servizzi ta' interpretazzjoni fil-laqgħat u t-traduzzjoni.
               
            
               
                  3.
               
               
                  Il-Parti ospitanti tal-Ftehim għandha tħallas l-ispejjeż tal-organizzazzjoni tal-laqgħat u tar-riproduzzjoni tad-dokumenti.
               
            Kunfidenzjalità
      Meta Parti tal-Ftehim tissottometti informazzjoni mmarkata bħala kunfidenzjali lill-KMK, il-Parti l-oħra għandha tittratta l-informazzjoni bħala tali.
      Emenda tar-Regoli ta' Proċedura
      Dawn ir-Regoli ta' Proċedura jistgħu jiġu emendati f'konformità mad-dispożizzjoni dwar Deċiżjonijiet u Rakkomandazzjonijiet.
   
   
      Termini ta' Referenza tal-Kumitat Konġunt għall-Kooperazzjoni u s-sottokumitati
      IL-KUMITAT KONĠUNT GĦALL-KOOPERAZZJONI BEJN L-UE U L-KANADA
      Wara li kkunsidra l-Ftehim ta' Sħubija Strateġika bejn l-Unjoni Ewropea u l-Istati Membri tagħha, minn naħa waħda, u l-Kanada, min-naħa l-oħra (“il-Ftehim”), u b'mod partikolari l-Artikolu 27 tiegħu,
      Billi:
      
                  (1)
               
               
                  F'konformità mal-Artikolu 30(2) tal-Ftehim, partijiet tal-Ftehim ġew applikati proviżorjament mill-1 ta' April 2017.
               
            
                  (2)
               
               
                  Skont l-Artikolu 27(3)(c) tal-Ftehim, il-Kumitat Konġunt għall-Kooperazzjoni għandu jadotta t-Termini ta' Referenza tiegħu.
               
            
                  (3)
               
               
                  Skont l-Artikolu 27(3)(b)(viii) il-Kumitat Konġunt għall-Kooperazzjoni jista' jistabbilixxi sottokumitati biex jippermetti diskussjonijiet fil-livell ta' esperti dwar l-oqsma ewlenin li jaqgħu fil-kamp ta' applikazzjoni tal-Ftehim.
               
            APPROVA KIF ĠEJ:
      It-Termini ta' Referenza tal-Kumitat Konġunt għall-Kooperazzjoni, kif stipulat fl-Anness, huma b'dan adottati.
      
         Iffirmat fi…, ….
         
            
               Għall-Kumitat Konġunt għall-Kooperazzjoni bejn l-UE u l-Kanada
            
            
               Il-kopresidenti
            
         
      
   
   
      ANNESS
      Termini ta' Referenza tal-Kumitat Konġunt għall-Kooperazzjoni
      Kompiti
      Il-Kumitat Konġunt għall-Kooperazzjoni (KKK) għandu jwettaq il-kompiti li ġejjin:
      
                  (a)
               
               
                  jirrakkomanda prijoritajiet rigward il-kooperazzjoni bejn il-Partijiet tal-Ftehim;
               
            
                  (b)
               
               
                  jissorvelja l-iżviluppi fir-relazzjoni strateġika bejn il-Partijiet tal-Ftehim;
               
            
                  (c)
               
               
                  jaqsam l-opinjonijiet u jagħmel suġġerimenti dwar kwistjonijiet ta' interess komuni;
               
            
                  (d)
               
               
                  jagħmel rakkomandazzjonijiet għal effiċjenzi, effettività akbar u sinerġiji bejn il-Partijiet tal-Ftehim;
               
            
                  (e)
               
               
                  jiżgura li dan il-Ftehim jaħdem sewwa;
               
            
                  (f)
               
               
                  jipprovdi rapport annwali lill-KMK dwar l-istat tar-relazzjoni li l-Partijiet tal-Ftehim għandhom jagħmlu pubblika;
               
            
                  (g)
               
               
                  jittratta b'mod xieraq kull kwistjoni taħt dan il-Ftehim li titressaq quddiemu mill-Partijiet ta' dan il-Ftehim;
               
            
                  (h)
               
               
                  jistabbilixxi sottokumitati biex jgħinuh fit-twettiq tad-dmirijiet tiegħu. Madankollu jenħtieġ li dawn is-sottokumitati ma jiddupplikawx korpi stabbiliti skont ftehimiet oħrajn bejn il-Partijiet tal-Ftehim;
               
            
                  (i)
               
               
                  jikkunsidra sitwazzjonijiet fejn kull Parti tal-Ftehim tqis li l-interessi tagħha ġew jew setgħu ġew affettwati ħażin mill-proċessi tat-teħid tad-deċiżjonijiet f'oqsma ta' kooperazzjoni li mhumiex irregolati minn ftehim speċifiku.
               
            Kompożizzjoni, Presidenza u Parteċipanti
      
               
                  1.
               
               
                  Il-KKK għandu jkun kompost minn rappreżentanti tal-Partijiet.
               
            
               
                  2.
               
               
                  Il-KKK għandu jkun kopresedut minn uffiċjal għoli tas-Servizz Ewropew għall-Azzjoni Esterna u wieħed mill-Affarijiet Globali tal-Kanada rispettivament.
               
            
               
                  3.
               
               
                  Kull Parti għall-Ftehim għandha tinforma lill-kopresidenti bil-kompożizzjoni tad-delegazzjoni tagħha qabel kull laqgħa tal-KKK.
               
            
               
                  4.
               
               
                  Il-kopresidenti jistgħu jistiednu esperti jew rappreżentanti ta' korpi oħra fil-laqgħa li jaġixxu bħala osservaturi jew sabiex jipprovdu informazzjoni dwar suġġett partikolari.
               
            Laqgħat
      
               
                  1.
               
               
                  Il-KKK għandu jiltaqa' kull sena, jew kif approvat b'mod konġunt. Il-laqgħat tal-KKK għandhom jissejħu mill-kopresidenti. Il-laqgħat għandhom isiru fl-Unjoni Ewropea u l-Kanada b'mod alternat, f'data determinata b'approvazzjoni konġunta. Jistgħu jsiru laqgħat speċjali tal-KKK fuq talba ta' waħda mill-Partijiet tal-Ftehim.
               
            
               
                  2.
               
               
                  Bl-approvazzjoni tal-kopresidenti, dawn il-laqgħat speċjali tal-KKK jistgħu eċċezzjonalment isiru permezz ta' konferenza bil-vidjo jew bit-telefown.
               
            
               
                  3.
               
               
                  Il-laqgħat tal-KKK għandhom isiru bil-bibien magħluqa, ħlief jekk il-kopresidenti, bi ftehim mal-Partijiet, jiddeċiedi li l-laqgħa għandha tkun pubblika.
               
            Segretarjat
      Rappreżentant tas-Servizz Ewropew għall-Azzjoni Esterna u rappreżentant tal-Affarijiet Globali tal-Kanada għandhom iservu b'mod konġunt bħala segretarji għall-KKK. Il-komunikazzjonijiet rilevanti minn u lejn il-kopresidenti għandhom jiġu mgħoddija lis-segretarji.
      Aġendi tal-laqgħat
      
               
                  1.
               
               
                  Is-segretarjat tal-Parti ospitanti għall-Ftehim għandu jfassal aġenda proviżorja għal kull laqgħa b'konsultazzjoni mas-segretarjat l-ieħor. L-aġenda proviżorja għandha tintbagħat, flimkien ma' kull dokument rilevanti, lill-Partijiet tal-Ftehim, sa mhux iktar tard minn 15-il jum tax-xogħol qabel il-bidu tal-laqgħa. Il-kopresidenti jistgħu, bl-approvazzjoni tal-Partijiet tal-Ftehim jekk meħtieġ, jistabbilixxu limitu ta' żmien differenti għal laqgħa partikolari.
               
            
               
                  2.
               
               
                  Kull Parti tal-Ftehim tista' titlob lill-segretarjat biex tqiegħed punt fuq l-aġenda. L-aġenda proviżorja għandha tinkludi l-punti kollha li fir-rigward tagħhom is-segretarjat irċieva talba bħal din sa mhux aktar tard minn 21 jum ta' xogħol qabel id-data tal-laqgħa.
               
            
               
                  3.
               
               
                  L-aġenda għandha tiġi approvata mill-kopresidenti u għandha tiġi adottata mill-KKK fil-bidu ta' kull laqgħa. Kull punt minbarra dawk li jidhru fl-aġenda proviżorja jista' jitqiegħed fuq l-aġenda jekk il-kopresidenti japprovaw li jsir hekk.
               
            
               
                  4.
               
               
                  Il-Partijiet tal-Ftehim għandhom jiżguraw kuntatti regolari, inkluż permezz ta' vidjokonferenzi, bi tħejjija għal-laqgħa tal-KKK biex jittieħed kont ta' djalogi tematiċi u ġeografiċi li jistgħu jkunu saru qabel il-laqgħa. Il-kontenut ta' dawn l-iskambji għandu jiddaħħal fl-aġenda tal-KKK.
               
            Minuti
      
               
                  1.
               
               
                  Il-kopresidenti għandhom jagħmlu sommarju tal-konklużjonijiet li wasal għalihom il-KKK f'kull laqgħa. Iż-żewġ segretarjati għandhom japprovaw l-abbozz tal-minuti abbażi ta' dawk il-konklużjonijiet. L-ewwel abbozz tal-minuti għandu jiġi propost mis-segretarjat ospitanti fi żmien 15-il jum tax-xogħol wara d-data tal-laqgħa.
               
            
               
                  2.
               
               
                  Il-Partijiet tal-Ftehim għandhom japprovaw l-abbozz fi żmien 30 jum tax-xogħol mid-data tal-laqgħa jew sa kwalunkwe data oħra approvata mill-Partijiet tal-Ftehim. Ladarba l-Partijiet tal-Ftehim ikunu approvaw l-abbozz tal-minuti, għandhom jiġu ffirmati żewġ kopji oriġinali mill-kopresidenti bl-idejn jew elettronikament.
               
            Rakkomandazzjonijiet
      
               
                  1.
               
               
                  Ir-rakkomandazzjonijiet tal-KKK għandhom jiġu adottati b'approvazzjoni konġunta tal-Partijiet tal-Ftehim u għandhom jiġu inklużi fil-minuti konġunti. Il-minuti għandhom jintbagħtu fuq in-naħa tal-UE, kif xieraq, lis-Segretarjat Ġenerali tal-Kummissjoni Ewropea, is-Servizz Ewropew għall-Azzjoni Esterna, is-Segretarjat Ġenerali tal-Kunsill tal-UE, ir-Rappreżentanti Permanenti tal-Istati Membri għall-Unjoni Ewropea u min-naħa Kanadiża lill-awtoritajiet Kanadiżi xierqa.
               
            
               
                  2.
               
               
                  Il-KKK għandu jagħmel rakkomandazzjonijiet relatati dwar kwalunkwe tilwima li tirriżulta mill-implimentazzjoni ta' dan il-Ftehim. Dawn ir-rakkomandazzjonijiet għandhom isiru f'konformità mal-Artikolu 28 tal-Ftehim.
               
            Rapport annwali tal-Kumitat Ministerjali Konġunt
      
               
                  1.
               
               
                  Is-segretarjat għandu jiżgura li rapport annwali dwar l-istat tar-relazzjoni ikun preparat u jintbagħat lill-Partijiet tal-Ftehim mill-inqas 15-il jum ta' xogħol qabel il-KKK.
               
            
               
                  2.
               
               
                  Il-KKK għandu japprova r-rapport annwali li għandu jiġi pprovdut lill-KMK. Ir-rapport imbagħad għandu jiġi ppubblikat.
               
            Spejjeż
      
               
                  1.
               
               
                  Kull Parti tal-Ftehim tieħu ħsieb l-ispejjeż li ġġarrab bħala riżultat tal-parteċipazzjoni tagħha fil-laqgħat tal-KKK, kemm fir-rigward tal-persunal, tan-nefqa tal-għajxien kif ukoll fir-rigward tan-nefqa tal-posta u tat-telekomunikazzjonijiet.
               
            
               
                  2.
               
               
                  Kull Parti tal-Ftehim għandha tħallas l-ispejjeż li ġġarrab relatati ma' servizzi ta' interpretazzjoni fil-laqgħat u t-traduzzjoni.
               
            
               
                  3.
               
               
                  Il-Parti ospitanti tal-Ftehim għandha ġġarrab l-ispejjeż marbuta mal-organizzazzjoni tal-laqgħat u mar-riproduzzjoni tad-dokumenti.
               
            Twaqqif ta' sottokumitati
      
               
                  1.
               
               
                  Il-KKK jista' jistabbilixxi sottokumitati biex jgħinuh fit-twettiq tad-dmirijiet tiegħu. Is-sottokumitati għandhom jirrapportaw lill-KKK wara kull waħda mil-laqgħat tagħhom u ma għandhomx jidduplikaw korpi stabbiliti skont ftehimiet oħrajn bejn il-Partijiet ta' dan il-Ftehim.
               
            
               
                  2.
               
               
                  Il-KKK jista' jtemm kull sottokumitat eżistenti, jiddefinixxi jew jemenda t-Termini ta' Referenza tagħhom jew jistabbilixxi aktar sottokumitati.
               
            Kunfidenzjalità
      Meta Parti tal-Ftehim tissottometti informazzjoni mmarkata bħala kunfidenzjali lill-KKK, il-Parti l-oħra għandha tittratta l-informazzjoni bħala tali.
      Emenda tar-Regoli ta' Proċedura
      Dawn ir-Regoli ta' Proċedura jistgħu jiġu emendati f'konformità mal-Artikolu 27(3)(c) tal-Ftehim.
      Sottokumitati
      
               
                  1.
               
               
                  Is-sottokumitati tal-Kumitat Konġunt għall-Kooperazzjoni (KKK) (“is-sottokumitati”) jistgħu jiddiskutu l-implimentazzjoni tal-Ftehim fl-oqsma li jkopri. Huma jistgħu jiddiskutu wkoll suġġetti jew proġetti speċifiċi rigward il-qasam rilevanti tal-kooperazzjoni bilaterali, inkluża l-interpretazzjoni tal-Ftehim.
               
            
               
                  2.
               
               
                  Is-sottokumitati għandhom jaħdmu taħt l-awtorità tal-KKK. Dawn għandhom jirrapportaw u jibagħtu l-minuti u l-konklużjonijiet tagħhom lill-kopresidenti tal-KKK fi żmien 20 jum tax-xogħol wara kull laqgħa.
               
            
               
                  3.
               
               
                  Is-sottokumitati għandhom ikunu magħmulin minn rappreżentanti taż-żewġ Partijiet tal-Ftehim.
               
            
               
                  4.
               
               
                  Is-sottokumitati jistgħu jistiednu esperti għal-laqgħat tagħhom u jistgħu jisimgħuhom rigward punti speċifiċi fuq l-aġenda.
               
            
               
                  5.
               
               
                  Is-sottokumitati għandhom ikunu kopreseduti mill-Partijiet tal-Ftehim.
               
            
               
                  6.
               
               
                  Kull sottokumitat għandu jiddeċiedi dwar kif għandhom jiġu assenjati d-dmirijiet segretarjali sabiex tiġi żgurata l-preżentazzjoni f'waqtha tar-rapporti tal-KKK.
               
            
               
                  7.
               
               
                  Is-sottokumitati għandhom jiltaqgħu kull meta jkun hemm bżonn, fuq il-bażi ta' talba bil-miktub minn kwalunkwe waħda mill-Partijiet tal-Ftehim. Kull laqgħa għandha ssir fi żmien u f'post li dwarhom ikun hemm approvazzjoni mill-Partijiet tal-Ftehim. Il-laqgħat jistgħu wkoll jieħdu l-forma ta' vidjokonferenza.
               
            
               
                  8.
               
               
                  Il-laqgħat tas-sottokumitati għandhom isiru bil-bibien magħluqa, ħlief jekk il-kopresidenti, bl-approvazzjoni tal-Partijiet tal-Ftehim, jiddeċiedu li l-laqgħa għandha tkun pubblika.
               
            
               
                  9.
               
               
                  Il-Partijiet tal-Ftehim għandhom japprovaw b'mod konġunt l-aġenda tal-laqgħat tas-sottokumitati.
               
            
               
                  10.
               
               
                  Il-Partijiet tal-Ftehim għandhom jfasslu b'mod konġunt abbozz tal-minuti ta' kull laqgħa tas-sottokumitati.